Forslaget om å tvinge studenter ut av landet er virkelighetsfjernt og provoserende | Andreas C. Halse

Andreas C. Halse

19. feb. 2016 09:27 Sist oppdatert 19. februar 2016

Det mangler ikke på studenter som enten studerer eller ønsker å studere i utlandet. Jeg vil anbefale politikere som er opptatt av internasjonalisering å gjøre tilværelsen mer levelig for denne gruppen, fremfor å gjøre den ulevelig for alle andre, skriver artikkelforfatteren. Bjørge, Stein

Debatt

Dette er et debattinnlegg. Meninger i teksten står for skribentens regning.

Arbeiderpartiet er politikkens jeopardy. De gir deg alle svarene, men spørsmålene må du finne på selv.

Et av svarene er tydeligvis å tvinge alle studenter ut av landet.

Ja, du leste riktig.

Partiets forskningspolitiske talskvinne, Marianne Aasen, foreslår i fullt alvor at det må vurderes å gjøre utenlandsopphold obligatorisk for å få godkjent en grad i høyere utdanning ved et norsk lærested.

Konteksten er at Arbeiderpartiet har satt ned et utvalg som skal lage ny politikk for høyere utdanning. Slikt er spennende å følge med på av den enkle grunn at mye av det de måtte finne på, kommer til å bli norsk politikk i løpet av ikke altfor mange år.

Problemer du ikke visste fantes

Som så ofte før er Arbeiderpartiet mer enn villige til å gi deg løsninger på problemer du ikke visste fantes. For det er særdeles uklart hvilket problem man ønsker å løse med denne iveren etter å tvinge studenter ut av landet.

Aasen tar seg heller ikke bryet med å utdype noe nærmere, men nøyer seg med å presisere at det er viktig med «internasjonalisering».

Det er nemlig nytt for meg at det skal være et selvstendig poeng å sende så mange studenter som mulig, motvillig eller ei, ut av landet.

Andreas C. Halse.

Dersom man skal rettferdiggjøre et forslag om å tvinge absolutt alle studenter ut av landet i en periode, bør man i det minste vise anstendigheten til å forklare nøyaktig hvorfor et slikt ekstremt inngripende tiltak er nødvendig. Det føler Arbeiderpartiet seg naturligvis ikke forpliktet til.

Problemer for dagens utenlandsstudenter

Det er imidlertid ikke bare den nesten parodiske arrogansen som gjør forslaget provoserende. Like ille er det at dagens utenlandsstudenter har en rekke virkelige problemer som hverken Arbeiderpartiet eller andre partier har brukt nevneverdig med energi for å løse.

Dagens utenlandsstudenter sitter i dag med bekymringer som skyhøye skolepenger, tungvint byråkrati før de reiser ut, svingende valutakurser og ikke minst er det veldig vanskelig for mange å få utdannelsen sin godkjent i Norge.

Et av dagens store paradokser er at Lånekassen sponser studier man ikke nødvendigvis får godkjent når man kommer tilbake til Norge. Det synes jeg langt på vei er å lure folk.

Det mangler ikke på studenter som enten studerer eller ønsker å studere i utlandet. Jeg vil anbefale politikere som er opptatt av internasjonalisering å gjøre tilværelsen mer levelig for denne gruppen, fremfor å gjøre den ulevelig for alle andre.

Urovekkende ryggmargsrefleks

Hvordan Arbeiderpartiets forslag vil slå ut for folk med barn, sykdom i familien eller lignende, er lett å se for seg. Det alene bør strengt tatt være grunn nok til at Arbeiderpartiet lar denne pinlige affæren gli fordi i stillhet og inn i glemselen.

Like bekymringsfullt er det at Arbeiderpartiet ikke forstår at veldig mange av dem som studerer i dag, jobber ved siden av. Mange har deltidsjobber som er viktige for å få økonomien til å gå rundt, og mange studerer ved siden av en fulltidsjobb.

Resultatet av Arbeiderpartiets forslag vil bety at mange vil måtte gi opp inntekt de er sårt avhengige av og vil nekte folk å etterutdanne seg senere i livet.

I det store og hele avslører forslaget en urovekkende ryggmargsrefleks hos Arbeiderpartiet. Troen på egne løsninger er tydeligvis fortsatt så sterk at tvang er en enkel løsning. Det er et instinkt de med fordel kan rise av seg.

På Twitter: @achalse

Få med deg debattene hos Aftenposten meninger på Facebook og Twitter.

Opptatt av dette temaet? Her er noen flere artikler du kanskje vil ha interesse av: